stanford-oval/wikipedia huggingface dataset:
בנדיקוט קוצני מצוי
אנטומיה ומראה

הבנדיקוט המצוי הוא כיסאי קטן למדי שנראה כשילוב של חולדה וחדף; מבנה גופו קומפקטי וגוצי, אוזניו קצרות ועגולות וראשו משולש וחרוטי. חוטמו הזרבובי וזנבו קצרים ביחס למינים בסוג. רגליו האחוריות גדולות ומסיביות לעומת הקדמיות וטפריו הגדולים והארוכים מותאמים לחפירה. אחד מסימני ההיכר של המין, הוא השיער המזדקר במצח שמתואר על ידי הזואולוג האוסטרלי טים פלנרי (אנ') כ"כתר". אורך ראשו וגופו של הבנדיקוט המצוי 22–38 סנטימטרים, אורך זנבו 9.8-6.3 סנטימטרים ומשקלו 1.8-0.4 קילוגרם. הגודל והמראה החיצוני משתנים בין תת-המינים.
הפרווה של הבנדיקוט המצוי קצרה וצפופה ומורכבת משיער זיפי ודוקרני. צבעה הכללי אפרורי, חום כהה או שחרחר ששזור בשיער אדמדם וצהבהב. הצד התחתון בצבע צהבהב קרמי, אפרפר או לבנבן. בצידי הפנים יש פסים שחרחרים, והגרון, הסנטר והלחיים בהירים; במקרים מסוימים, החלק העליון של הראש כהה כולו. תת-המין שחי באיי ביאק מתאפיין בפרווה כהה במיוחד בכל הגוף שנובעת מעודף מלניזם (תופעה דומה מתרחשת אצל דאון ביאק שחי באותו אזור). בניגוד לבנדיקוט קוצני קלרה ולבנדיקוט קוצני אדמוני, הסוליות האחוריות של הבנדיקוט המצוי אינן שחורות.
תפוצה ואקולוגיה

הבנדיקוט המצוי הוא המין הנפוץ ביותר בסוגו; טווח התפוצה שלו מכסה את כל גינאה החדשה, ארכיפלג ביסמרק (בעיקר בבריטניה החדשה), איי ביאק (יאפן, אווי וביאק), איי האדמירליות, איי רג'ה אמפט (וייג'יו ובטנטה), האיים מיסול וסאלאווטי ושרשרת האיים הקטנים בחוף הצפוני של גינאה (בלופ-בלופ, באג-באג, כרכר, קויל, ווקו וקדובר). בית הגידול של המין מגוון למדי, וכולל יערות גשם בשפלות ובמדרונות הררים עד רום 2,000 מטר, סוואנות גשומות, ביצות ומטעי קפה ובננה. הבנדיקוט מעדיף אזורים שעשירים בצמחייה קרקעית סבוכה שמסתירה אותו מטורפיו, ולכן נפוץ יותר ביערות משניים מאשר ביערות ראשוניים.
הבנדיקוט פעיל בשעות הלילה, ומסוגל לגמוע 1,550 מטר מדי לילה במהלך חיפושו אחר מזון; השכיחות שלו ברחבי גינאה מיוחסת לפעילות הלילית שלו שמגינה עליו מפני הטורפים הרבים הפעילים בשעות היום. הוא נוהג לבנות לעצמו קן צמחי בתוך גזעים חלולים, תחת שורשי עצים או בתוך מחילה שחפר באדמה עד לעומק 4 מטר. הבנדיקוט המצוי הוא אוכל-כל; תזונתו מורכבת מחסרי חוליות מגוונים (חרקים, רכיכות, תולעים) שאותם הוא מוצא בנבירה בפסולת יער ובחפירה באדמה, וכן מפירות שנפלו מן העצים (בננה ופפאיה למשל). תכולת קיבה של מספר פרטים, העלתה שהמין מתבסס יותר על מקורות צמחיים בתזונתו.
מהמעט הידוע על המין, עולה שמדובר במין יחידאי וטריטוריאלי בצורה קיצונית שאינו מסוגל לסבול נוכחות של בנדיקוטים מאותו הזוויג בסביבתו: במחקר שנעשה בשבי, הוכנסו 3 בנדיקוטים לכלוב אחד, ותוך זמן קצר אחד מהם נהרג ונאכל בחלקו. נקבת הבנדיקוט פוריה מאוד ומתרבה מספר פעמים במשך השנה; המרווח בין המלטה להמלטה הוא 120 יום. לאחר תקופת היריון קצרה, הנקבה ממליטה שגר של 1–6 ולדות (בממוצע 3) שמבלים בכיס כ-3 חודשים. הם מגיעים לבגרות זמן קצר לאחר עזיבת הכיס כשמשקלם בסביבות 380 גרם.
מצב

בנדיקוט מצוי מסווג על ידי הרשימה האדומה של IUCN במצב השימור ללא חשש (LC), נוכח התפוצה הרחבה שלו, אוכלוסייתו הגדולה והיציבה ששופעת באזורים עם בית גידול מתאים, והעדר איומים משמעותיים. באזורים מסוימים, מספריו מדלדלים בעקבות ציד אינטנסיבי לבשר וטריפה על ידי כלבי בית, וידוע על מקום אחד שבו הוא כמעט נעלם לחלוטין מהסביבה הכפרית עקב נוכחות גבוהה של חתולים. המין מצוי במספר אזורים מוגנים.
הערות שוליים

↑  בנדיקוט קוצני מצוי באתר הרשימה האדומה של IUCN
בנדיקוט קוצני דוד

| בנדיקוט קוצני דוד> מצב שימור |
| --- | --- |
 מצב שימור: בסכנת הכחדה סכנת הכחדה (EN) 
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: בנדיקוטאים
משפחה:: בנדיקוטיים
סוג:: בנדיקוט קוצני
מין:: בנדיקוט קוצני דוד
שם מדעי
 Echymipera davidi ‏פלנרי, 1990
תחום תפוצה


בנדיקוט קוצני דוד או בנדיקוט קוצני קיריווינה (שם מדעי: Echymipera davidi) הוא מין בנדיקוט בינוני בסוג בנדיקוט קוצני שאנדמי לאי יחיד בים שלמה מזרחית לגינאה החדשה. הוא התגלה ותואר מדעית בשנת 1990 על ידי הזואולוג האוסטרלי טים פלנרי (אנ') ומצוי בסכנת הכחדה עקב סביבת מחיה מצומצמת וגידול באוכלוסייה האנושית באי שבו הוא חי.
תיאור

בנדיקוט דוד קטן במעט מקרוביו האחרים. גופו גוצי ושמנמן, זנבו ארוך, אוזניו עגולות וחרטומו מחודד. יש לו טפרים גדולים וחזקים שמסייעים לו לחפור באדמה כדי למצוא את מזונו. עד כה נמדדו רק שני זכרים ממין זה; אורך הראש והגוף שלהם היה 32–40 סנטימטרים, אורך הזנב 10.8 סנטימטרים והמשקל הממוצע 950 גרם. הנקבות כנראה קטנות יותר.
הפרווה של בנדיקוט דוד צפופה, זיפית וקוצנית. צבעה הכללי חום כהה או בהיר שמנומר בשיער אוכרה וזהוב והיא הופכת לאפרפרה חיוורת בצד התחתון. השוקיים, הזרועות והחלק העליון של הכפות בצבע חום שוקולד כהה, ובראש יש זוג פסים כהים משני צידי הפנים. האוזניים, החוטם, הרגליים, הידיים והזנב בצבע ורוד. בניגוד לבנדיקוט האדמוני ולבנדיקוט קלרה, אצל בנדיקוט דוד הסוליות ברגליים האחוריות אינן כהות.
תפוצה

בנדיקוט דוד אנדמי לאי קיריווינה (545 קילומטרים רבועים) שהוא האי הגדול ביותר בארכיפלג איי טרוברינד; ייתכן שהוא קיים גם באיים נוספים בארכיפלג אבל נדרשים סקרים על מנת לאמת זאת. הארכיפלג ממוקם בתוך ים שלמה, מערבית לאיי וודלרק, צפונית לאיי ד'נטריסקו ומזרחית לגינאה החדשה, ושייך מנהלית לפרובינציית מפרץ מילן של פפואה.
האי קיריווינה מאוכלס בצפיפות על ידי האדם ושטח התפוסה של המין הוא בסביבות 280 קילומטרים רבועים או פחות. בית הגידול של הבנדיקוט מורכב מיער גשם טרופי שפלתי ואזורי ביצות ברחבי האי השטוח והנמוך שגובהו אינו עולה על 100 מטר מעל פני הים; ככל הנראה הוא חי גם ביערות משניים ובקרבת מגורי אדם עקב השטח המצומצם של האי.
הזואולוג טים פלנרי, דיווח שבשנות ה-90 של המאה ה-20 המין היה נפוץ למדי באי למרות הצפיפות האנושית הגבוהה, אולם לא ידוע מה המצב הנוכחי. אין מידע אודות הביולוגיה ואורח חייו של בנדיקוט דוד, וסביר להניח שהוא דומה לבני מינו (פעיל לילה, סוליטרי ואוכל-כל).
מצב שימור

בנדיקוט דוד מסווג על ידי הרשימה האדומה של IUCN במצב השימור סכנת הכחדה (EN), בשל טווח התפוצה המצומצם שלו שמוגבל לאי יחיד, וירידה מתמשכת באיכות בית הגידול של האי שנגרמת מהתרחבות החקלאות המקומית על חשבון היערות והביצות וגידול באוכלוסייה האנושית. לא ידוע האם הבנדיקוט קיים באזורים מוגנים, ונדרשים מחקרים נוספים אודות הביולוגיה, התפוצה והאיומים עליו.
הערות שוליים

↑  בנדיקוט קוצני דוד באתר הרשימה האדומה של IUCN
גאקו שיבסאקי

זהו שם יפני; שם המשפחה הוא .
גאקוּ שיבסאקי (ביפנית: 柴崎 岳; נולד ב-28 במאי 1992) הוא כדורגלן יפני המשחק בעמדת הקשר בקאשימה אנטלרס ובנבחרת יפן.
קריירת מועדונים

שיבסאקי, יליד נוהג'י שבמחוז אאומורי, יפן, החל את הקריירה המקצוענית שלו בקאשימה אנטלרס מליגת העל היפנית בעונת 2011. ב-18 בדצמבר 2016 עלה שמו של שיבסאקי לכותרות, לאחר שהבקיע צמד שערים בהפסד 4-2 לריאל מדריד במסגרת גמר גביע העולם למועדונים 2016. לאחר משחק זה, הביעו התעניינות בשחקן קבוצות מהבונדסליגה ומליגת העל הספרדית.
ב-31 בינואר 2017 חתם בטנריפה עד לסוף העונה.
ב-17 ביולי 2017 חתם שיבסאקי בחטאפה מהלה ליגה לשלוש שנים.
ב-14 ביולי 2019 חתם לארבע שנים במדי דפורטיבו לה קורוניה.
ב-4 בספטמבר 2020 חתם שיבאסקי בלגאנס לשלוש שנים.
קריירת מועדונים > קריירת נבחרת

ב-9 בספטמבר 2014 ערך שיבסאקי את הופעת הבכורה שלו בנבחרת יפן, כששיחק 90 דקות והבקיע שער בתיקו 2-2 נגד נבחרת ונצואלה במשחק ידידות, משחק שמאוחר יותר תוצאתו נקבעה כניצחון טכני לטובת נבחרת יפן. שיבסאקי היה חלק מסגל הנבחרת לטורניר גביע אסיה בכדורגל 2015, וערך בו שתי הופעות, בהן הבקיע שער אחד.
נכלל בסגל נבחרת יפן לטורניר מונדיאל 2022.
תארים

גביע הליגה היפנית (3): 2011, 2012, 2015
גביע סורוגה בנק (2): 2012, 2013
שחקן העונה בגביע הליגה היפנית (1): 2012
רוקי העונה בליגת העל היפנית (1): 2012
כדור הארד בגביע העולם למועדונים (1): 2016
ג'יימס טאנל

ג'יימס מילר טאנל (באנגלית: James Miller Tunnell‏; 2 באוגוסט 1879 – 14 בנובמבר 1957) היה עורך דין ופוליטיקאי אמריקאי מג'ורג'טאון, דלאוור. הוא היה חבר במפלגה הדמוקרטית, וכיהן כסנאטור אמריקאי מדלאוור.
ביוגרפיה > ראשית חייו

טאנל נולד ב-2 באוגוסט 1879 בקלרקסוויל, ליד מילוויל, דלאוור. הוא למד בבתי הספר הציבוריים וסיים בשנת 1900 את לימודיו במכללת פרנקלין, כעת בשילוב עם מכללת מוסקינגום בניו קונקורד, אוהיו.
ביוגרפיה > קריירה מקצועית ופוליטית

טאנל לימד בבתי הספר הציבוריים, ובסופו של דבר הפך למנהל בתי הספר בפרנקפורד, סלביוויל ואושן וויו בדלאוור. בינתיים, הוא למד משפטים, התקבל ללשכת עורכי הדין ב-1907 והחל לעסוק בכך בג'ורג'טאון. הוא היה נשיא מועצת החינוך של ג'ורג'טאון מ-1919 עד 1932. טאנל היה גם בנקאי וכן הפעיל מספר חוות במחוז סאסקס.
טאנל התמודד לראשונה על מושב בסנאט של ארצות הברית ב-1924, אך הובס על ידי הרפובליקני ט. קולמן דו פונט, סנאטור לשעבר. הוא נבחר לסנאט של ארצות הברית ב-1940, הפעם ניצח את הסנאטור הרפובליקני המכהן ג'ון ג. טאונסנד הבן במהלך קדנציה זו, כיהן עם הרוב הדמוקרטי בקונגרסים ה-77, ה-78 וה-79. הוא היה יושב ראש הוועדה לפנסיה בקונגרס ה-78 וה-79. טאנל הפסיד את הצעתו לכהונה שנייה ב-1946 לרפובליקני ג'ון ג'יי ויליאמס ממילסבורו, דלאוור. הוא כיהן מ-3 בינואר 1941 עד 3 בינואר 1947, בתקופת הממשל של נשיאי ארצות הברית פרנקלין ד. רוזוולט והארי ס. טרומן.
ביוגרפיה > מוות ומורשת

ג'יימס מ. טאנל מת בגיל 78 ב-14 בנובמבר 1957 בפילדלפיה, פנסילבניה. הוא נקבר בבית הקברות בלקוואטר צ'רץ', ליד קלארקסוויל, מחוז סאסקס, דלאוור. בנו ג'יימס מ. טאנל ג'וניור היה המועמד הדמוקרטי למושב הסנאט בדרגה 2 ב-1966, אך הפסיד לג'יי קיילב בוגס.
ברית טורגאו

ברית טורגאו (בגרמנית: Torgauer Bund) נחתמה בין שליטים פרוטסטנטיים שהיו נסיכים בוחרים באימפריה הרומית הקדושה, בהם פיליפ הראשון, רוזן הסן ויוהאן, הנסיך הבוחר מסקסוניה, ב-1525. זאת הייתה למעשה הברית הראשונה בין פרוטסטנטים. מטרת הברית הייתה התנגדות להחלטת וורמס, מעט אחרי הדיאט הקיסרי של שפייר וכתגובה לברית דסאו. מכיוון שלנסיכים שחתמו על הברית לא היה כוח צבאי משמעותי, הברית לא הצליחה להשיג כוח פוליטי או דתי משמעותי.
שורשי הברית בהסכמים ראשוניים בין שני הנסיכים שהושגו בעיר גותה ושנחתמו מאוחר יותר בעיר טורגאו בסקסוניה, מושב בית וטין.
ב-1531 נחתמה ברית שמלקלדן, שהייתה דומה אבל כללה גם צבא של 10,000 חיילים ו-2000 פרשים. זו האחרונה שרדה 16 שנים והצליחה להשיג את יעדיה.
בלום (דמות בדיונית)

| --- | --- |

 הופעה ראשונה:  מועדון ווינX
 הופעה אחרונה:  גורל: סאגת ווינX
 יוצרים:  איג'יניו סטראפי
 גילום הדמות:  אביגיל קוון (גורל: סאגת ווינX))
 דיבוב:  לטיציה סיאמפה (דיבוב מקורי; איטלקית) הלנה אוונג'ליו, אנג'לה גלפואן, ליסה ג'קלין, סינדי רובינסון ומולי קווין (דיבוב באנגלית)
 דיבוב בשפה העברית:  עדי זינו ענת ארליך
 מידע
 תאריך לידה:  10 בדצמבר
 מקום לידה:  כוכב הלכת דומינו
 גזע:  פיה
 מין:  נקבה
 מקצוע:  תלמיד, מלצר, סקאוט, בעלים, מורה, משפחת המלוכה
 תואר:  נסיכת דומינו
 כוחות:  אש הדרקון קסם פיות קסם מבוסס אש ופירוקינזיס
 דמויות קשורות
 משפחה:  אוריטל ומריון (הורים ביולוגים) דפני (אחות) מייק וונסה (הורים מאמצים) סקאי (ארוס)
 חברים:  חברות "מועדון ווינX" המומחים
 אויבים:  ראו פסקת הנבלים
בלום (באנגלית: Bloom) היא דמות בדיונית ואחת מהפרוטגוניסטיות הראשיות בזיכיון "מועדון ווינX", המתמקד בקורותיהן של "מועדון ווינX", קבוצת פיות צעירות אותה בלום ייסדה והנהיגה.
את דמותה של בלום יצר איג'יניו סטראפי, יוצר הזיכיון, שאת ההשראה לבסיס דמותה שאב מסיפורה של חברתו לספסל הלימודים, ואת מאפייניה החיצוניים והפנימיים, מידל על פי הזמרת האמריקאית בריטני ספירס ואשתו, ג'ואן לי.
על אף שבמהלך הזיכיון דמותה של בלום מתוארת כבעלת תעוזה ואישיות נחושה, המקדשת את ערכי הנאמנות והידידות, מספר חוקרי תקשורת ביקרו את הדמות, וציינו אותה כדוגמה למנהיגה בהירת עור סטריאוטיפית המקדמת אידיאלים מיושנים ותוקפניים, שנירמלו בין היתר מבנה גוף שלילי ומיני.
פיתוח הדמות > עיצוב ואפיון

על פי היוצר איג'יניו סטראפי, דמותה של בלום מבוססת בחלקה על הזמרת האמריקאית בריטני ספירס. בנוסף, את ההשראה לבסיס דמותה של בלום ולסיפור הרקע שלה שאב סטראפי מחברתו לספסל הלימודים במהלך תקופת לימודיו באוניברסיטה, שגדלה במשפחת אומנה והייתה מעוניינת למצוא את הוריה הביולוגיים; סיפור מציאת הוריה הביולוגיים וחשיפת זהותה האמיתית של בלום שימש כקשת העלילה הראשית של שלוש עונותיה הראשונות של "מועדון ווינX", ושל הסרט המונפש "מועדון ווינX: סוד הממלכה האבודה". באישיותה ובדמותה של בלום טמונים מאפייניה של ג'ואן לי, אשתו של סטראפי, אותה הוא תיאר אותה כאישה נדיבה, חיובית, מלאת אנרגיה ונחושה, שתכונותיה עברו ממנה לדמותה של בלום. סטראפי עצמו אמר שהוא התאהב בקסמה, כוחה, נחישותה ונאמנותה של בלום כדמות.
פיתוח הדמות > דיבוב

את דמותה של בלום דיבבה בשפת המקור השחקנית האיטלקייה לטיציה סיאמפה, שאף הופקדה על דיבוב דמותה של הרמיוני גריינג'ר מסדרת סרטי "הארי פוטר" ודמותה של אליס בסרט "אליס בארץ הפלאות". לדבריה, השחקנית מחשיבה את דיבוב דמותה של בלום לאחד משני תפקידיה החשובים ביותר, יחד עם דיבוב דמותה של מירנדה בסדרת הנעורים "ליזי מקגוויר".
בדיבוב האנגלי הבינלאומי של הסדרה, את דמותה של בלום דיבבו הלנה אוונג'ליו ואנג'לה גלפואן, ובגרסה האזורית של 4Kids TV, דיבבה ליסה ג'קלין. בשני סרטי ההנפשה העלילתיים הראשונים המבוססים על הזיכיון, את דמותה של בלום דיבבה סינדי רובינסון. עם מעבר זכויות השידור האמריקאית לערוץ ניקלודיאון, את דמותה של בלום דיבבה שחקנית הטלוויזיה האמריקאית מולי קווין.
את דמותה של בלום בעברית דיבבו השחקניות עדי זינו וענת ארליך בהתאמה.
פיתוח הדמות > כוחות ויכולות

בלום היא פיית אש הדרקון, מקור האנרגיה שבאמצעותו יצר הדרקון הגדול את המימד הקסום. בהתאם לכך, כוחותיה של בלום הם מבוססי-אש ודמויי-פירוקינזיס, ומתבטאים בין היתר ביצירת דרקוני אש, כדורי אש, אלומות אש, סופות אש ופיצוצים בעוצמות שונות. ביכולתה של בלום גם להטיל לחשי הגנה מבוססי-אש כמו חומות אש ומגני להבה, וליצור גלי חום ספונטניים; כל אלו בנוסף ליכולות בסיסיות המתבטאים בין היתר בטלקינזיס, המרת חפצים וריחוף.
כשומרת אש הדרקון, לבלום קשר אישי אל הדרקון הגדול, אותו היא מסוגלת לזמן; קשר המעניק לה יכולות ריפוי מיוחדות, ואף את היכולת לראות ולזהות את הילותיהם של הסובבים אותה, ואף לקלוט את רגשותיהם וכוונותיהם.
ביוגרפיה בדיונית

בלום נולדה ב-10 בדצמבר, למלך אוריטל והמלכה מריון מכוכב הלכת דומינו, והיא אחותה הצעירה של יורשת העצר דפני. בהמשך הסדרה, בלום מתאהבת בסקאי, מומחה ומלך ארקליון, ואף מתארסת לו.
בהיותה תינוקת, ממלכתה הותקפה על ידי המכשפות הקדומות, ואלטור ומנדרגורה, שהרסו את דומינו על ידי הפיכתו לכוכב קרח נטוש. על מנת להגן עליה ועל אש הדרקון, דפני מילטה את אחותה אל כדור הארץ, שם היא אומצה על ידי מייק, כבאי שהציל אותה משריפה בבניין בו הופיעה, ואשתו, ונסה, מוכרת פרחים. מכיוון שהיא הייתה רק תינוקת בזמן האירועים הללו, בלום גדלה מבלי לדעת את זהותה האמיתית.
בגיל 16, בלום פוגשת את סטלה, פיית השמש הזורחת, שמעודדת אותה לבוא איתה לאלפיה, בית הספר לפיות; לאחר שזו מצילה אותה ממתקפה; שם בלום לומדת על זהותה האמיתית כנסיכת דומינו ועל מורשתה וייעודה כשומרת אש הדרקון האחרונה.
ביקורת והשפעה תרבותית

דמותה של בלום זכתה לביקורות שליליות מצד חוקרי תקשורת וסטריאוטיפים מגדריים בסרטים מונפשים, פילולוגים וסוציולוגים. בין היתר, אלקה שלוט, פרופסורית ללימודי מדיה באוניברסיטת בזל, תיארה את דמותה של בלום כמנהיגה סטריאוטיפית בעלת עור ושיער בהיר, שבהשוואה אליה גיבורות בעלות מראה אתני "נחשבות פחות". גם הפרופסורית האיטלקית לסמיולוגיה, ג'ובאנה קוסנזה, תמכה בתיאור זה, וציינה כי על כרזת הסרט המונפש "מועדון ווינX: סוד הממלכה האבודה", בלום נמצאת ממש במרכז ובקדמת הבמה, בניגוד לשאר הפיות האתניות. במקביל, קוסנזה ציינה גם את נשיותה המודגשת של הדמות, המתבטאת בלבושה ובכנפיה. קוסנזה אף השוותה בין כנפי הגיבורה הפרושות לבין הצליבה, קשר המצביע על כך שהדמות נתפסת כמשיחה, מושיעת עולמה. קוסנזה אף ציינה כנפיה של הדמות מייצגות את יופיו של הפרפר ובו בזמן את שבריריותיה של השפירית; ואילו בגדיה של בלום "נועדו להראות חלקים שונים בגוף במקום להסתיר אותם", כך שהדמות נראית "נגישה, כמעט חסרת הגנה וחיננית".
בעבודתם שפורסמה בכתב העת של אוניברסיטת קברדינו-בלקריאן, טענו הפילולוגים ז. ר. דוקובה ות. א. צ'פרקובה, כי דמותה של בלום מקדמת אידיאלים של "עצלות, אי-ציות והבעת חוסר שביעות רצון מול ההורים". כמו כן, מבטה של בלום במהלך אחד המשפטים המופנים לבלטור ("בלטור, ניצחנו אותך כבר ונעשה זאת שוב, אחת ולתמיד!") מביעים "כעס ושנאה". בסצנה שבה בלום אתגרה את קוסמי המעגל השחור לדו-קרב, הצמד ציין גם סימנים ל"חוסר סובלנות ותוקפנות". במאמרם שפורסם בכתב העת של אוניברסיטת וולגוגרד, הסוציולוגים אי. ג'יי. לאקטיוקינה וג'י. וי. אנטונוב, השתמשו בדמותה של בלום כדוגמה לדמות חיובית שפועלת מתוך מניעים שגויים, וציינו גם את חוסר הטיפול של בלום בחיית המחמד שלה, כי ביכולתו "להגן על עצמו ממפלצות".
הפרופסורית ג'ין פרינסלו מאוניברסיטת רודוס ציינה כי מערכת יחסיה של בלום עם סקאי לאורך הסדרה היא דוגמה לדרישה מהאישה "להשיג ולשמור על הגבר שלה" מתוך ספרה של החוקרת מינאקשי ג'יג'י דורם, "אפקט הלוליטה (אנ')"; בו מובאים דוגמאות מעונתה השנייה של "מועדון ווינX"; בהם בלום מצליחה לקבל את אישורם של הוריו של סקאי רק לאחר שהיא מצילה את ארוסתו לשעבר וכאשר רק ביכולתו של סקאי להסיר את כישופו של לורד דארקר מבלום באמצעות המילים "אני אוהב אותך". רגע זה מתואר במאמרה של פרינסלו כשיא הרעיון של כיבוש הגבר באמצעות מיניות הבחורה. בהתייחסה ליחסיה של בלום עם סקאי, קוסנזה ציינה כי לתחושתה רצונה של בלום להינשא לסקאי "מטמיע אידיאלים מימי הביניים בבנות שנות ה-2000", וכי יחסה הרגוע לכאורה להיעלמותו הפתאומית של סקאי עם בחורה אחרת ב"סוד הממלכה האבודה", מצביע על חוסר הכבוד העצמי שלה. לפי המחקר של מיה גץ ומרגיט הרה על איור דמויות מונפשות בצורה לא מציאותית, לבלום יש יחס מותניים לירכיים של 0.34, ויחס מותניים לכתף של 0.37, דבר המצביע על עמוד שדרה לא פרופוצינלי, ומשליך גם על שידור מסרים שליליים הנוגעים לדימוי גוף נשי.
עיבודים במדיות אחרות > גורל: סאגת ווינX

במרץ 2018, נמסר כי שירות הזרמת המדיה "נטפליקס" הזמינה מסטראפי עיבוד טלוויזיוני בלייב אקשן לבני הנעורים שתתבסס על הזיכיון המקורי. בספטמבר 2019, נמסר כי דמותה של בלום בעיבוד הלייב אקשן תגלם השחקנית אביגיל קוון.
בעיבוד זה, שמה האנושי המלא של בלום הוא בלום פיטרס; והיא נולדה ב-10 בדצמבר 2004 להורים שזהותם טרם ידועה. כשהייתה תינוקת, בלום נחטפה על ידי מכשפות דם ונלקחה לאסטר דל. עם זאת, רוזלינד, פיה מניפולטיבית בעלת מניעים נסתרים, השמידה את אסטר דל ושלחה את בלום לעולם הראשון (כדור הארץ); לגרדניה שבקליפורניה, ארצות הברית; שם היא גודלה על ידי מייק וונסה פיטרס; זאת לאחר שתפסה את מקומה של בתם הביולוגית שמתה זמן קצר לאחר לידתה, ללא ידיעתם. לאחר שכוחותיה מתבטאים לראשונה, בלום נשלחת לאלפיה, בית ספר מיוחד לפיות, על ידי הוריה, מתוך מחשבה שמדובר בבית ספר פרטי בהרי האלפים. עם הגיעה לאלפיה, בלום מגלה כי ברשותה נמצא קסם "אש הדרקון", קסם עתיק-יומין המסוגל לשמש כנשק רב-עוצמה.
הערות שוליים

1 2  Iginio Straffi, fondatore e anima della Rainbow, parla della nuova serie delle fatine Winx. E della sua azienda in "rosa". Su "Io donna". - IO donna, web.archive.org, ‏2019-08-29
1 2  Patrizia Chimera, La storia di Winx Club, come è nato il cartone italiano, Bebèblog, ‏2015-06-14 (באיטלקית)
↑  Intervista ad IGINIO STRAFFI creatore del Winx Club, web.archive.org, ‏2007-11-08
↑  Intervista a Iginio Straffi - Che Forte!, web.archive.org, ‏2017-03-11
↑  "Ecco le avventure delle mie Winx”, Corriereadriatico, ‏2014-01-03 (באיטלקית)
↑  Paolo Somaggio, Enrica Dusi RC, Letizia Ciampa, doppiatrice di Hermione Granger ∂ FantasyMagazine.it, FantasyMagazine.it (באיטלקית)
↑  Voice Compare - Princess Bloom, Behind The Voice Actors
↑  Bloom, Winx Club
↑  Elke Schlote. How Diverse Are Superheroines? Ethnically Diverse Girl Characters in Globalized Children’s TV (англ.) // Maya Götz, Dafna Lemish Sexy Girls, Heroes and Funny Losers: Gender Representations in Children’s TV around the World — Peter Lang GmbH, Internationaler Verlag der Wissenschaften, 2012. — P. 131—150. — ISBN 978-1-9057-6307-8.
1 2 3 4 5  Irene Montagnana. Winx e Bratz: storie, stereotipi e rappresentazione del corpo per bambine e preadolescenti — 2009
↑  Jeanne Prinsloo. The Lolita Effect // Maya Götz, Dafna Lemish (Eds.) Sexy Girls, Heroes and Funny Losers: Gender Representations in Children’s TV around the World — Peter Lang GmbH, Internationaler Verlag der Wissenschaften, 2012. — P. 69—90. — ISBN 978-1-9057-6307-8.
↑  Maya Götz, Margit Herche. “Wasp Waists and V-Shape Torso” Measuring the Body of the “Global” Girl and Boy in Animated Children’s Programs // Maya Götz, Dafna Lemish (Eds.) Sexy Girls, Heroes and Funny Losers: Gender Representations in Children’s TV around the World — Peter Lang GmbH, Internationaler Verlag der Wissenschaften, 2012. — P. 49—59. — ISBN 978-1-9057-6307-8.
↑  Petski, Denise (14 March 2018). ""Winx Club": Netflix Adapting Italian Animated Franchise As YA Series". Deadline Hollywood. Retrieved 11 May 2018.
↑  Denise Petski, ‘Fate: The Winx Saga’: Abigail Cowen To Lead Ensemble Cast Of Netflix YA Series, Deadline, ‏2019-09-17
↑  Exclusive: Get Your First Look at the Cast and Characters of Netflix's "Fate: The Winx Saga", Seventeen, ‏2021-01-13
עבור מאפייניה החיצוניים של בלום, סטראפי שאב השראה מהזמרת בריטני ספירס.
בריהו ארגאווי

בריהו ארגאווי (נולד ב-28 בפברואר 2001) הוא אתלט אתיופי, סגן אלוף אולימפי (פריז 2024) בריצת 10,000 מטר. שיאן העולם הנוכחי (2023) בריצת 5 ק"מ.
ביוגרפיה > 2018 > מדליית ארד באליפות העולם עד גיל 20 בריצת 10,000 מטר

באליפות העולם עד גיל 20 שנערכה ביולי בטמפרה שבפינלנד זכה ארגאווי במדליית ארד בריצת 10,000 מטר בשיא אישי חדש של 27:48.41 דקות, אחרי רונקס קיפרוטו מקניה (27:21.08 דקות) וג'ייקוב קיפלימו מאוגנדה (27:40.36 דקות).
ביוגרפיה > 2018 > מדליית כסף במשחקים האולימפיים לנוער

במשחקים האולימפיים לנוער שנערכו באוקטובר בבואנוס איירס שבארגנטינה זכה ארגאווי במדליית כסף בריצת 3000 מטר.
ביוגרפיה > 2021

באולימפיאדת טוקיו שנערכה ביולי בטוקיו שביפן סיים ארגאווי במקום הרביעי בריצת 10,000 מטר בתוצאה של 27:46.16 דקות.
ב-31 בדצמבר קבע ארגאווי שיא עולם בריצת 5 ק"מ בתחרות שנערכה בברצלונה שבספרד כשקבע תוצאה של 12:49 דקות, שיפור של שתי שניות לשיאו של ג'ושוע צ'פטגאי מאוגנדה.
ביוגרפיה > 2022

באליפות העולם באולם שנערכה במרץ בבלגרד שבסרביה סיים ארגאווי במקום 23 בריצת 3000 מטר בתוצאה של 7:58.59 דקות.
באליפות העולם שנערכה ביולי ביוג'ין שבאורגון, ארצות הברית סיים ארגאווי במקום השביעי בריצת 10,000 מטר בתוצאה של 27:31.00 דקות.
ביוגרפיה > 2023

באליפות העולם שנערכה באוגוסט בבודפשט שבהונגריה סיים ארגאווי במקום הרביעי בריצת 10,000 מטר בתוצאה של 27:55.71 דקות. בנוסף, סיים במקום שמיני בריצת 5000 מטר בתוצאה של 13:12.99 דקות.
ביוגרפיה > 2024 > סגן אלוף אולימפי

באולימפיאדת פריז שנערכה באוגוסט זכה במדליית כסף בריצת 10,000 מטר בתוצאה של 26:43.44 דקות, אחרי ג'ושוע צ'פטגאי מאוגנדה (26:43.14 דקות) ולפני גרנט פישר מארצות הברית (26:43.46 דקות).
שיאים אישיים > אצטדיון

3000 מטר: 7:26.20 דקות (2022)
5000 מטר: 12:40.45 דקות (2023)
10000 מטר: 26:31.13 דקות (2024)
5 ק"מ: 12:49 דקות (2021), שיא עולם
10 ק"מ: 26:33 דקות (2023), שיא אתיופיה
הערות שוליים

↑  Ethiopia's Berihu Aregawi and Ejegayehu Taye shatter 5K world records באתר Canadian Running Magazine, ‏ 31 בדצמבר 2021 (באנגלית)
| --- | --- |
בקרת זהויות :  World Athletics: 14848753
גיא דויטשר

| --- | --- |

 לידה:  1969 (בן 55 בערך) תל אביב-יפו, ישראל 
 ענף מדעי:  בלשנות 
 מקום לימודים:  קולג' סנט ג'ון 
 מוסדות:  אוניברסיטת ליידן  אוניברסיטת מנצ'סטר 
 צאצאים:  עלמה דויטשר 
 www.guydeutscher.com
 
ערך זה עוסק בבלשן ישראלי המתגורר בבריטניה. אם התכוונתם לפרופסור לפיזיקה באוניברסיטת תל אביב, ראו .
גיא דויטשר (נולד ב-1969 בתל אביב) הוא בלשן ישראלי המתגורר בבריטניה, מחברם של ספרי מדע פופולרי בבלשנות.
דויטשר הוא עמית מחקר באוניברסיטת מנצ'סטר, ובעבר לימד במחלקה לשפות ותרבויות מסופוטמיה העתיקה באוניברסיטת ליידן בהולנד. הוא קיבל תואר במתמטיקה באוניברסיטת קיימברידג', ולאחר מכן קיבל תואר דוקטור בבלשנות באותה אוניברסיטה. השתתף במחקר בבלשנות היסטורית במכללת סיינט ג'ון, קיימברידג'.
נשוי לג'יין, חוקרת ספרות בריטית. בתו היא המוזיקאית עלמה דויטשר. התגורר בדורקינג, שבמחוז סארי בבריטניה. בשנת 2018 עבר עם משפחתו לווינה.
ספריו

Syntactic Change in Akkadian (בתרגום חופשי לעברית: "שינויים תחביריים באכדית"; יצא באנגלית ב-2000)
גלגולי לשון: מסע בעקבות המצאתו הגדולה ביותר של האדם (יצא באנגלית ב-2005 בשם The Unfolding of Language ותורגם לעברית ב-2007)
בראי השפה: כיצד המילים צובעות את עולמנו (יצא באנגלית ב-2010 בשם Through the Language Glass ותורגם לעברית ב-2011).
בנדיקוט קוצני אדמוני

| בנדיקוט קוצני אדמוני> מצב שימור |
| --- | --- |
 conservation status: least concern ללא חשש (LC)‏
מיון מדעי
ממלכה:: בעלי חיים
מערכה:: מיתרניים
על־מחלקה:: בעלי ארבע רגליים
מחלקה:: יונקים
סדרה:: בנדיקוטאים
משפחה:: בנדיקוטיים
סוג:: בנדיקוט קוצני
מין:: בנדיקוט קוצני אדמוני
שם מדעי
 Echymipera rufescens ‏פטרס ודוריה, 1875
תחום תפוצה


בנדיקוט קוצני אדמוני או בנדיקוט קוצני חוטמני (שם מדעי: Echymipera rufescens), הוא מין כיסאי בינוני בסוג בנדיקוט קוצני שמצוי ברחבי מלנזיה וצפון אוסטרליה. הוא תואר מדעית בשנת 1875 על ידי הזואולוגים הזואולוגים וילהלם פטרס (אנ') הגרמני וג'אקומו דוריה (אנ') האיטלקי. הבנדיקוט האדמוני הוא המין הגדול בסוגו, והנציג היחיד שחי באוסטרליה.
לבנדיקוט האדמוני 2 תת-מינים:
E. r. rufescens - מלנזיה.
E. r. australis - אוסטרליה.